《栈中杂诗 其一》
清代·黄河清

入栈始益门，日与平地远。山深箐复密，时就茅店饭。

崖腹泄云封，壑隙奔雷辊。万盘梯青冥，一窍凿混沌。

俯窥怪鸟巢，横穴猛兽圈。人肖木皮瘿，石斗铁蹄踠。

壮哉淮阴侯，汉道首开垦。放翁志亦豪，秋风思磨盾。

慷慨怀昔人，努力上修阪。

作者简介：黄河清，字文徵，号润川，临海人。乾隆壬辰进士，官宜春知县。有《朴学堂诗集》。